b"\n_START_ARTICLE_\nFerrocarril Calcuta-Delhi\n_START_PARAGRAPH_\nEl ferrocarril Calcuta-Delhi fou la primera gran via f\xc3\xa8rria de l'\xc3\x8dndia Brit\xc3\xa0nica constru\xc3\xafda a proposta del governador general Lord Hardinge. La seva finalitat en el fons era permetre el transport r\xc3\xa0pid de tropes en cas de revolta, per\xc3\xb2 quan va esclatar la rebel\xc2\xb7li\xc3\xb3 dels sipais estava encara en construcci\xc3\xb3. Posteriorment fou acabada el 1864 i moltes de les seves estacions tenien una construcci\xc3\xb3 de tipus militar, quasi fortaleses. El 1865 fou allargada fins a Multan. El 1869 una branca va creuar els Ghats Occidentals al darrere de Bombai per unir-se als grans ports. A partir de la d\xc3\xa8cada del 1870, despr\xc3\xa9s de les grans fams, es van fer l\xc3\xadnies per portar els subministraments excedents d'una regi\xc3\xb3 de manera r\xc3\xa0pida cap a les regions afectades per la gana. Els ferrocarrils eren molt utilitzats tamb\xc3\xa9 pels pelegrins."